પછી જાતે ને જાતે જવાબ મેળવી લીધો. હું અહીં ફિલ્મોમાં જોડાવા આવ્યો છું. મારે મન ફિલ્મી દુનિયા અને એના સરતાજો જ સર્વસ્વ છે. રોજ રણજિત સ્ટુડિયોમાં આંટાફેરા મારું છું. ત્રિલોક કપૂર સાથે પણ સંબંધ થયો છે. સાગર મુવીટોનના નંદલાલ જસવંતલાલને પણ મળ્યો, પણ તેમણે બહુ મોં-મન આપ્યાં નથી છતાં મારા મનમાં આ બધા ઘૂમે છે. પણ ફિલ્મી દુનિયા સિવાય પણ મોટી હસ્તીઓ આ મુંબઈ શહેરમાં હોય, એ કેમ મારા ખ્યાલમાં નથી આવતું ? જૂહુના દરિયાકિનારે જુવાન ગુલાબદાસ બ્રોકર પણ આવે છે અને વયોવૃદ્ધ કવિ નાનાલાલ, ઉમાશંકર જોષી, જગનમોહન મિસ્ત્રી પણ આવે. એમની આ જીવનસંધ્યા છે અને સંધ્યાકાળે જ ‘સખી’ સાથે સમુદ્રકિનારે ફરવા આવે છે. એમના ઝાઝા દિવસો હવે શેષ નથી. એમની આ તસવીર પાડી લીધી હોય તો ?